Vlada Srbije je, na predlog Republičkog štaba za vanredne situacije, proglasila vanrednu situaciju na teritoriji Republike Srbije.

Foto: Tanja Valić / Tanjug Vojska ojačava bedemu u Lučanima

Odluka je doneta kao preventivna mera kojom će se olakšati i ubrzati delovanje svih organa Republike Srbije u zaštiti života i bezbednost građana i stvari, kao i otklanjanju posledica poplava.

Vlada Srbije će svakodnevno imati sednice Republičkog štaba za vanredne situacije, kontinuirano pratiti situaciju na terenu i o tome obaveštavati građane, navodi se u saopštenju Kancelarije Vlade Srbije za saradnju s medijima.

Sveukupnu situaciju otežava i migrantska kriza, te će policiji u zaštiti granica, u danima koji su pred nama, pomagati i Vojska Srbije.

Vlada Srbije apeluje na sve građane da poštuju odluke Vlade Srbije i učini sve kako bi se sprečile veće posledice tokom kritičnog kišnog perioda koji nas očekuje do utorka.

Stefanović: Najkritičnija situacija u Čačku i Lučanima

Ministar unutrašnjih poslova Srbije Nebojša Stefanović izjavio je večeras, nakon sednice vladinog štaba za vanredne situacije, da je najkritičnija situacija zbog poplava u Čačku i Lučanima.

"Pratićemo i stanje u Novom Pazaru. Hiljadu pripadnika vojske i policije je na terenu u tim opštinama. Pratićemo pre svega slivove Morave, Timoka i Ibra i da li će biti opasnosti od izlivanja ovih reka", rekao je Stefanović za televiziju Pink.

Ranije je Stefanović izjavio je da će na Republičkom štabu za vanredne situacije predložiti da se na teritoriji cele Srbije uvede vanredna situacija zbog opasnosti od poplava.

Vučić najavio VANREDNU SITUACIJU u celoj Srbiji Premijer Srbije Aleksandar Vučić izjavio je da će se, ako se padavine nastave do 21 sat večeras, stvoriti uslovi da se proglasi vanredna sitaucija na celoj teritoriji Srbije. On je rekao i da je sa EU dogovorena pomoć od 1,2 miliona evra za ugrožene od poplava.

Direktor Republičkog hidrometeorološkog zavoda (RHMZ) Jugoslav Nikolić naveo je na televiziji Pink da se u toku noći i sutrašnjeg dana očekuje od pet do 10 litara po metru kvadratnom.

"U svakom momentu narednih dana mi ćemo analizirati kompletnu situaciju i dostavljati podatke svim subjektima spasavanja", rekao je Nikolić.